text:
поддържане на вноса.
 9. Страната износител определя своите свободни от вредители зони, свободни от вредители места на производство, свободни от вредители производствени обекти, зони със слабо разпространение на вредители или защитени зони. Ако това бъде поискано от страната вносител, страната износител предоставя изчерпателно обяснение и подкрепящи данни, основани на разработените от IPPC съответни международни стандарти за фитосанитарни мерки, или по други начини, счетени от страните за подходящи въз основа на знания, придобити чрез опит от съответните фитосанитарни органи на страната износител.
 10. При прилагането на параграфи 7—9 могат да бъдат извършвани технически консултации и одити. Техническите консултации се осъществяват в съответствие с член 6.12. Одитите се извършват в съответствие с член 6.8, като се вземат предвид биологичните характеристики на съответния вредител и на съответната стока.
 11. Всяка от страните гарантира, че определените в параграфи 8—10 процедури и задължения се изпълняват своевременно.
 12. Винаги, когато в защитена зона бъде открит карантинен вредител, страната износител незабавно уведомява страната вносител и по искане на тази страна незабавно преустановява съответния износ. Страната износител може да възобнови износа, при условие че страната вносител счете представените от страната износител гаранции за задоволителни.
 ЧЛЕН 6.11
 Прозрачност и обмен на информация
 1. В съответствие с член 7 от Споразумението за СФС и приложения Б и В към Споразумението за СФС всяка от страните:
 а)
 гарантира прозрачност по отношение на:
 i)
 санитарните и фитосанитарните мерки, включително условията за внос, и
 ii)
 процедурите за контрол, инспектиране и одобряване, включително пълни подробности за задължителните административни стъпки, очакваните графици за изпълнението и органите, отговарящи за получаването на заявленията за внос и обработването им;
 б)
 повишава взаимното разбиране на санитарните и фитосанитарните мерки на всяка от страните и тяхното прилагане; и
 в)
 по разумно искане на другата страна и във възможно най-кратки срокове предоставя информация за своите санитарни и фитосанитарни мерки и тяхното прилагане, включително:
 i)
 условията за внос, които се прилагат по отношение на вноса на конкретни продукти,
 ii)
 напредъка по разглеждането на заявленията за разрешаване на конкретни продукти,
 iii)
 честотата на проверките при внос на продукти от другата страна, и
 iv)
 въпроси, свързани с разработването и прилагането на нейните санитарни и фитосанитарни мерки, включително за напредъка по отношение на налични нови научни доказателства, които засягат или могат да засегнат търговията между страните, с цел свеждането до минимум на отрицателните последици от мерките.
 2. Когато информацията по параграф 1, букви а) и в) е била предоставена чрез уведомление от някоя от страните по силата на Споразумението за СФС или когато тази информация е била оповестена на официален, общодостъпен и безплатен уебсайт на тази страна, се счита, че информацията по параграф 1, букви а) и в) е била предоставена.
 ЧЛЕН 6.12
 Технически консултации
 1. Когато някоя от страните повдигне сериозни въпроси по отношение на живота или здравето на хората, животните или растенията или по отношение на предложени от другата страна мерки, тази страна може да поиска да бъдат проведени технически консултации.
 2. Другата страна своевременно отговаря на това искане и взема участие в техническите консултации за разрешаване на тези въпроси.
 3. Всяка от


text:
страните се стреми да предостави необходимата информация, за да се избегне евентуално смущаване на търговията или за да се постигне взаимноприемливо решение.
 4. Когато страните вече са установили различни от посочените в настоящия член механизми за разрешаване на повдигнатите въпроси, те ги използват, доколкото е възможно, за да избегнат ненужното дублиране.
 5. Всяка от страните се стреми да отстрани всички посочени в параграф 1 опасения на другата страна по отношение на санитарни и фитосанитарни мерки посредством технически консултации по реда на настоящия член, преди да започне процедура за уреждане на спорове по силата на настоящото споразумение.
 6. Всяка от страните може да прекрати техническите консултации, като писмено уведоми другата страна по всяко време, но не по-рано от 90 дни след датата на получаване на посочения в параграф 2 отговор на другата страна, или във всеки друг договорен от страните срок.
 ЧЛЕН 6.13
 Спешни мерки
 1. Всяка от страните може да приеме спешни мерки, които са необходими за опазване на живота или здравето на хората, животните или растенията. При приемането на такива спешни мерки компетентният орган на страната:
 а)
 незабавно уведомява компетентните органи на другата страна за тези спешни мерки;
 б)
 дава възможност на другата страна да представи писмени коментари;
 в)
 при необходимост взема участие в технически консултации по член 6.12; и
 г)
 взема предвид посочените в буква б) коментари и резултатите от посочените в буква в) технически консултации.
 2. С цел да бъдат избегнати ненужни смущения на търговията, страната вносител взема предвид информацията, която е била своевременно предоставена от страната износител, при вземането на решения относно пратки, които към момента на приемане на спешните мерки са в процес на транспортиране между страните.
 3. Страната вносител гарантира, че никоя спешна мярка по параграф 1 не се запазва в сила без научни доказателства. В случаите на недостатъчни научни доказателства страната вносител може временно да приеме спешни мерки въз основа на налична подходяща информация, включително информация от съответната международна организация. Страната вносител преглежда спешната мярка, с цел да сведе до минимум неблагоприятните последици от нея за търговията, като отмени тази мярка или я замени с постоянна мярка.
 ЧЛЕН 6.14
 Еквивалентност
 1. Страната вносител признава еквивалентността на санитарните и фитосанитарните мерки на страната износител, ако последната докаже на страната вносител по обективен начин, че нейните мерки постигат подходящо за страната вносител равнище на защита. За тази цел, при поискване, на страната вносител трябва да се осигури приемлив достъп с цел инспектиране, изпитване и други приложими процедури.
 2. Страните, по искане на която и да било от тях, започват консултации с цел постигане на договорености за определяне на еквивалентността на конкретните санитарни и фитосанитарни мерки.
 3. При определянето на еквивалентността на санитарните и фитосанитарните мерки страните вземат предвид съответните насоки на Комитета по санитарните и фитосанитарните мерки към СТО, и по-специално неговото решение за прилагане на член 4 от Споразумението за санитарните и фитосанитарните мерки (21) и международните стандарти, насоки и препоръки на Codex Alimentarius, OIE или IPPC.
 4. Когато бъде определена еквивалентност, страните могат да се договорят за алтернативни условия за внос и опростени

type: contracts

jurisdiction: EU


text:
сертификати, като вземат предвид международните стандарти, насоки или препоръки на Codex Alimentarius, OIE или IPPC.
 ЧЛЕН 6.15
 Комитет по санитарните и фитосанитарните мерки
 1. Комитетът по санитарните и фитосанитарните мерки, създаден по силата на член 22.3, отговаря за ефективното прилагане и изпълнение на настоящата глава.
 2. Комитетът по санитарните и фитосанитарните мерки има следните цели:
 а)
 подобряване на прилагането от всяка от страните на настоящата глава;
 б)
 обсъждане на санитарни и фитосанитарни въпроси от взаимен интерес; и
 в)
 разширяване на комуникацията и сътрудничеството по санитарни и фитосанитарни въпроси от взаимен интерес.
 3. Комитетът по санитарните и фитосанитарните мерки:
 а)
 осигурява форум за подобряване на разбирането от страните на санитарните и фитосанитарните въпроси, които са свързани с прилагането на Споразумението за СФС;
 б)
 осигурява форум за подобряване на взаимното разбиране на санитарните и фитосанитарните мерки на всяка от страните и свързаните с тях регулаторни процеси;
 в)
 извършва наблюдение, преглед и обмен на информация относно изпълнението и прилагането на настоящата глава;
 г)
 служи за форум за разглеждане на въпросите, посочени в член 6.12, параграф 1, с цел постигане на взаимноприемливи решения, при условие че страните първо са направили опит да разрешат тези въпроси посредством техническите консултации по член 6.12, и на други договорени от страните теми;
 д)
 определя подходящи средства, които може да включват ad hoc работни групи за изпълнение на специфични задачи, свързани с функциите на Комитета по санитарните и фитосанитарните мерки;
 е)
 може да установи и обсъди проекти за техническо сътрудничество между страните във връзка с разработването, въвеждането и прилагането на санитарни и фитосанитарни мерки; и
 ж)
 може да предоставя консултации по въпроси и позиции за заседанията на Комитета по санитарните и фитосанитарните мерки към СТО и за заседанията, провеждани под егидата на Codex Alimentarius, OIE и IPPC.
 4. Комитетът по санитарните и фитосанитарните мерки трябва да бъде съставен от представители на страните, които отговарят за санитарните и фитосанитарните мерки и имат съответните експертни знания.
 5. Комитетът по санитарните и фитосанитарните мерки установява свой процедурен правилник и при необходимост може да го преразглежда.
 6. Комитетът по санитарните и фитосанитарните мерки провежда първото си заседание в срок от една година от датата на влизане в сила на настоящото споразумение.
 ЧЛЕН 6.16
 Уреждане на спорове
 1. Редът за уреждане на спорове, предвиден в глава 21, не е приложим по отношение на член 6.6, член 6.7, параграф 4, букви б)—г) и член 6.14, параграфи 1 и 2.
 2. При спор по настоящата глава, отнасящ се до научни или технически въпроси, освен ако страните се договорят за друго, специална група се обръща за становище към експерти, избрани от тази специална група съгласувано със страните. За тази цел по искане на някоя от страните специалната група създава техническа консултативна експертна група или провежда консултации със съответните международни организации.
 ГЛАВА 7
 ТЕХНИЧЕСКИ ПРЕЧКИ ПРЕД ТЪРГОВИЯТА
 ЧЛЕН 7.1
 Цели
 Целите на настоящата глава са да се улесни и увеличи търговията със стоки между страните посредством:
 а)
 гарантиране на това, че техническите регламенти, стандарти и процедури за оценяване на съответствието не създават ненужни пречки пред търговията;
 б)
 разширяване


text:
на съвместното сътрудничество между страните, включително по прилагането на Споразумението за ТПТ; и
 в)
 търсене на подходящи начини за намаляване на ненужното неблагоприятно въздействие върху търговията на мерките от обхвата на настоящата глава.
 ЧЛЕН 7.2
 Приложно поле
 1. Настоящата глава се прилага по отношение на изготвянето, приемането и прилагането на технически регламенти, стандарти и процедури за оценяване на съответствието на органи на централната власт в съответствие с определението в Споразумението за ТПТ, които могат да засегнат търговията със стоки между страните.
 2. Всяка от страните предприема евентуално възможните за нея разумни мерки, за да насърчи спазването на нейна територия на разпоредбите на членове 7.5—7.11 от страна на местните органи на управление на ниво, непосредствено под това на органите на централната власт, които отговарят за изготвянето, приемането и прилагането на технически регламенти, стандарти и процедури за оценяване на съответствието.
 3. Настоящата глава не се прилага по отношение на:
 а)
 спецификации за покупка, подготвени от държавен орган в съответствие с изискванията за неговото производство или потребление; или
 б)
 санитарни и фитосанитарни мерки в съответствие с определението в приложение А към Споразумението за СФС.
 ЧЛЕН 7.3
 Включване на определени разпоредби на Споразумението за ТПТ
 1. Страните потвърждават своите права и задължения, произтичащи от Споразумението за ТПТ.
 2. Членове 2—9 от Споразумението за ТПТ и приложения 1 и 3 към Споразумението за ТПТ се включват в настоящото споразумение и стават част от него mutatis mutandis.
 3. Когато възникне спор по определена мярка на някоя от страните, за която мярка другата страна твърди, че е изключително в нарушение на посочените в параграф 2 разпоредби на Споразумението за ТПТ, тази друга страна, без да се засяга член 21.27, параграф 1, избира механизма за уреждане на спорове съгласно Споразумението за СТО.
 ЧЛЕН 7.4
 Определения
 За целите на настоящата глава се прилагат термините и определенията от приложение 1 към Споразумението за ТПТ.
 ЧЛЕН 7.5
 Технически регламенти
 1. Страните признават важната роля на добрите регулаторни практики по отношение на изготвянето, приемането и прилагането на технически регламенти, и по-специално на работата, извършвана от Комитета по техническите пречки пред търговията към СТО в областта на добрите регулаторни практики. В този контекст всяка от страните се ангажира:
 а)
 когато разработва технически регламенти:
 i)
 да извършва оценка в съответствие със своите законови и подзаконови актове или административни насоки на наличните регулаторни или нерегулаторни алтернативи на предлагания технически регламент, които могат да постигнат законната ѝ цел, за да гарантира, че предлаганият технически регламент не е по-ограничителен по отношение на търговията от необходимото за постигане на законната ѝ цел в съответствие с член 2, параграф 2 от Споразумението за ТПТ; настоящата разпоредба по никакъв начин не засяга правата на всяка от страните незабавно да подготвя, приема и прилага мерки, когато възникнат или има опасност да възникнат спешни проблеми, включително свързани с безопасността, здравето, опазването на околната среда или националната сигурност;
 ii)
 да се стреми да извършва систематично оценки на въздействието за техническите регламенти, които имат значителни последици за търговията, включително оценка на тяхното въздействие върху търговията, и
 iii)
 когато е уместно, да определят технически регламенти,


text:
основаващи се на изискванията за продукта по отношение на неговата функционалност, а не по отношение на проектните или описателните характеристики; и
 б)
 без да се засяга член 2, параграф 2.3 от Споразумението за ТПТ, да извършва преглед на приетите технически регламенти на подходящи интервали от време, за предпочитане непревишаващи пет години, и по-специално с цел увеличаване на тяхното сближаване със съответните международни стандарти. При извършването на този преглед всяка от страните взема предвид, наред с другото, всички най-нови изменения на съответните международни стандарти и това дали обстоятелствата, пораждащи различията в техническите регламенти на тази страна спрямо който и да било съответен международен стандарт продължават да са налице. Резултатите от този преглед се съобщават и обясняват на другата страна по нейно искане.
 2. Когато някоя от страните счете свой технически регламент и технически регламент на другата страна с еднакви цели и продуктов обхват за еквивалентни, тази страна може да поиска в писмена форма, като представи подробни основания, другата страна да признае тези технически регламенти за еквивалентни. Получилата искането страна разглежда добронамерено възможността да приеме тези технически регламенти за еквивалентни дори ако между тях има различия, при условие че се е уверила, че техническият регламент на отправилата искането страна изпълнява целите на собствения ѝ технически регламент в подходяща степен. Ако получилата искането страна не приеме технически регламент на отправилата искането страна за еквивалентен, получилата искането страна, по искане на отправилата искането страна, обяснява основанията за своето решение.
 3. По искане на някоя от страните, която е заинтересована от разработването на технически регламент, подобен на технически регламент на другата страна, получилата искането страна, доколкото е практически възможно, предоставя на отправилата искането страна съответната информация, включително проучвания или документи, на която е разчитала при разработването на своя технически регламент, с изключение на поверителна информация.
 4. Всяка от страните прилага по еднакъв и последователен начин изискванията, свързани с пускането на пазара на продукти, които са установени в приложими на цялата ѝ територия технически регламенти. Ако някоя от страните има основателни причини да смята, че които и да било от тези изисквания не се прилагат по еднакъв и последователен начин на територията на другата страна и че това положение оказва значително въздействие върху двустранната търговия, тази страна може да уведоми другата страна за тези основателни причини с цел изясняване на въпроса и ако е уместно, своевременното му разрешаване със съдействието на посоченото в член 7.14 звено за контакт или на други подходящи органи, създадени по силата на настоящото споразумение.
 ЧЛЕН 7.6
 Международни стандарти
 1. За целите на прилагането на настоящата глава и на Споразумението за ТПТ стандартите, издадени от международни организации, като например Международната организация по стандартизация (ISO), Международната електротехническа комисия (IEC), Международния съюз по далекосъобщения (МСД), Комисията по Кодекс алиментариус, Международната организация за гражданско въздухоплаване (ИКАО), Световния форум за хармонизация на регулаторната уредба за превозните средства (WP.29) в рамките на Икономическата комисия за Европа на Организацията на обединените нации (ИКЕ на ООН), подкомисията от експерти към Организацията на обединените нации по Глобалната хармонизирана система за класифициране и етикетиране на химикали (UNSCEGHS) и Международната конференция по


text:
хармонизация на техническите изисквания при регистриране на лекарствени продукти за хуманна употреба (ICH), се считат за съответни международни стандарти, посочени в настоящата глава, членове 2 и 5 от Споразумението за ТПТ и приложение 3 към Споразумението за ТПТ, при условие че при тяхното разработване са следвани принципите и процедурите, определени в Решението на Комитета по техническите пречки пред търговията към СТО относно принципите за разработване на международни стандарти, насоки и препоръки във връзка с членове 2 и 5 от Споразумението за ТПТ и приложение 3 към Споразумението за ТПТ (22), освен когато тези стандарти или съответните техни части биха били неефективни или неподходящи за изпълнението на преследваните законни цели.
 2. С цел хармонизиране на стандартите на колкото е възможно по-широка основа страните насърчават регионалните или националните органи по стандартизация на своите територии:
 а)
 да участват пълноценно в рамките на своите ресурси в подготвянето от съответните международни органи по стандартизация на международни стандарти;
 б)
 да използват съответните международни стандарти като основа за стандартите, които те разработват, освен когато тези международни стандарти биха били неефективни или неподходящи, например поради недостатъчно ниво на защита или фундаментални климатични или географски фактори или фундаментални технологични проблеми;
 в)
 да избягват дублирането или припокриването на работата на международни органи по стандартизация; и
 г)
 да извършват преглед на своите стандарти, които не се основават на съответни международни стандарти, на подходящи интервали от време, за предпочитане непревишаващи пет години, с цел увеличаване на тяхното сближаване със съответните международни стандарти.
 3. При разработването на технически регламенти или процедури за оценяване на съответствието:
 а)
 всяка от страните използва съответните международни стандарти, насоки или препоръки или съответните техни части до степента, предвидена в член 2, параграф 2.4 и член 5, параграф 5.4 от Споразумението за ТПТ, като основа за своите технически регламенти и процедури за оценяване на съответствието и избягва отклоненията от съответните международни стандарти или въвеждането на допълнителни изисквания в сравнение с тези стандарти, освен когато страната, която разработва техническия регламент или процедурата за оценяване на съответствието, може да докаже въз основа на съответната информация, включително наличните научни или технически данни, че тези международни стандарти биха били неефективни или неподходящи за постигането на преследваните законни цели, посочени в член 2, параграф 2.2 и член 5, параграф 5.4 от Споразумението за ТПТ; и
 б)
 ако някоя от страните не използва съответните международни стандарти, насоки или препоръки или съответните техни части, както е посочено в параграф 1, като основа за своите технически регламенти или процедури за оценяване на съответствието, по искане на другата страна тази страна обяснява причините да счита тези международни стандарти за неефективни или неподходящи за постигането на преследваните законни цели, посочени в член 2, параграф 2.2 и член 5, параграф 5.4 от Споразумението за ТПТ, и предоставя съответната информация, включително наличните научни или технически данни, на които се основава тази оценка, като посочва и съответните части на техническите регламенти или на процедурите за оценяване на съответствието, които се отклоняват по същество от съответните международни стандарти, насоки или препоръки.
 4. Всяка от страните насърчава регионалните или националните органи по стандартизация на


text:
своята територия да си сътрудничат със съответните органи по стандартизация на другата страна в международните дейности по стандартизация. Това сътрудничество може да се извършва в рамките на международни органи по стандартизация, членове на които са и двете страни или органите по стандартизация и на двете страни. С това двустранно сътрудничество би могло да се цели, наред с другото, да се насърчи разработването на международни стандарти, улесняващи разработването на общи за двете страни стандарти в области от взаимен интерес, за които не съществуват международни стандарти, и по-специално по отношение на нови продукти или технологии, или допълнително да се разшири обменът на информация между органите по стандартизация на страните.
 ЧЛЕН 7.7
 Стандарти
 1. Страните потвърждават своите задължения по член 4, параграф 4.1 от Споразумението за ТПТ да гарантират, че регионалните или националните органи по стандартизация на техните територии приемат и спазват Кодекса на добрата практика при подготвяне, приемане и прилагане на стандарти в приложение 3 към Споразумението за ТПТ.
 2. Страните припомнят, че по силата на определението на понятието „стандарт“ в приложение 1 към Споразумението за ТПТ спазването на стандартите не е задължително. Когато спазването на даден стандарт се изисква от някоя от страните посредством включването на този стандарт или на препратка към него в технически регламент или процедура за оценяване на съответствието, при разработването на проекта на техническия регламент или на процедурата за оценяване на съответствието страната спазва задължението за прозрачност, посочено в член 2, параграф 9 или член 5, параграф 6 от Споразумението за ТПТ и в член 7.9.
 3. Всяка от страните насърчава при спазване на нейните законови и подзаконови актове своите регионални или национални органи по стандартизация да гарантират адекватно участие на заинтересованите лица на територията на тази страна в процеса на разработване на стандарти и да позволяват на лица от другата страна да участват в процедури за консултации, които са достъпни за широката общественост, при условия, не по-малко благоприятни от предоставените на собствените ѝ лица.
 4. Страните се ангажират да обменят информация относно:
 а)
 използването от всяка от страните на стандарти с цел доказване или улесняване на спазването на технически регламенти;
 б)
 своите процедури за определяне на стандарти, и по-специално начина и степента на използване на международни или регионални стандарти като основа за своите регионални или национални стандарти; и
 в)
 споразумения или договорености за сътрудничество в областта на стандартизацията с трети страни или международни организации.
 ЧЛЕН 7.8
 Процедури за оценяване на съответствието
 1. По отношение на изготвянето, приемането и прилагането на технически регламенти член 7.5, параграф 1, буква a), подточки i) и ii) и буква б) се прилагат mutatis mutandis и по отношение на процедурите за оценяване на съответствието.
 2. В съответствие с член 5, параграф 5.1.2 от Споразумението за ТПТ всяка от страните гарантира, че процедурите за оценяване на съответствието не са по-строги или не се прилагат по-строго от необходимото, за да се осигури на страната вносител необходимата увереност, че продуктите отговарят на приложимите технически регламенти или стандарти, като се имат предвид свързаните с продуктите рискове, включително рисковете, които могат да възникнат при несъответствие.
 3. Страните


text:
признават, че е налице широк набор от механизми за улесняване приемането на резултатите от процедурите за оценяване на съответствието. Тези механизми могат да включват:
 а)
 споразумения за взаимно признаване на резултатите от процедурите за оценяване на съответствието по отношение на конкретни технически регламенти, които се провеждат от органи, намиращи се на територията на другата страна;
 б)
 договорености за сътрудничество и доброволни договорености между органите по оценяване на съответствието, които се намират на териториите на страните;
 в)
 плурилатерални и многостранни споразумения или договорености за признаване, участници в които са и двете страни;
 г)
 използването на акредитацията за квалифициране на органите за оценяване на съответствието;
 д)
 определяне от държавните органи на органи за оценяване на съответствието, включително такива, които се намират на територията на другата страна;
 е)
 признаване от някоя от страните на резултатите от процедурите за оценяване на съответствието, които се провеждат на територията на другата страна; и
 ж)
 декларация за съответствие на производителя или доставчика.
 4. Страните обменят информация относно попадащите в обхвата на параграф 3 механизми. Всяка от страните по искане на другата страна предоставя информация относно:
 а)
 посочените в параграф 3 механизми и подобни механизми с цел улесняване на приемането на резултатите от процедурите за оценяване на съответствието;
 б)
 факторите, включително оценяването и управлението на риска, които са взети предвид при избора на подходящи процедури за оценяване на съответствието за конкретни продукти; и
 в)
 политиката за акредитация, включително относно международни стандарти за акредитация, и международните споразумения и договорености в областта на акредитацията, включително тези на Международното сътрудничество за акредитация на лаборатории (ILAC) и на Международния форум по акредитация (IAF), доколкото е възможно и доколкото те се използват от някоя от страните в конкретна област.
 5. По отношение на тези механизми всяка от страните:
 а)
 използва при всяка възможност и в съответствие със своите законови и подзаконови актове декларация за съответствие на доставчика като гаранция за съответствието с приложимите технически регламенти;
 б)
 използва акредитация с предоставено от държавни органи правомощие или извършена от държавни органи акредитация, според случая, като средство за доказване на техническата компетентност за квалифициране на органите за оценяване на съответствието;
 в)
 ако акредитацията е установена със закон като необходима отделна стъпка за квалифициране на органите за оценяване на съответствието, гарантира, че дейностите по акредитация са независими от дейностите по оценяване на съответствието и че няма конфликт на интереси между органите по акредитация и акредитираните от тях органи за оценяване на съответствието; страните могат да изпълнят това задължение посредством отделяне на органите за оценяване на съответствието от органите по акредитация (23);
 г)
 обмисля възможността да се присъедини или според случая не забранява на органи за изпитване, инспектиране и сертифициране да се присъединят към международни споразумения или договорености за улесняване на приемането на резултатите от оценяването на съответствието; и
 д)
 ако два или повече органа за оценяване на съответствието са оправомощени от някоя от страните да извършват процедури за оценяване на съответствието, изисквани за пускането на даден продукт на пазара, не забранява на икономическите оператори да избират измежду органите за оценяване на съответствието.
 6. Страните си сътрудничат в


text:
областта на взаимното признаване в съответствие със Споразумението за взаимно признаване между Европейската общност и Япония, подписано в Брюксел на 4 април 2001 г. Страните могат също така да решат, при спазване на съответните разпоредби на настоящото споразумение, да разширят обхвата по отношение на продуктите, приложимите регулаторни изисквания и признатите органи за оценяване на съответствието.
 ЧЛЕН 7.9
 Прозрачност
 1. Когато разработва технически регламенти или процедури за оценяване на съответствието, които могат да окажат значително въздействие върху търговията, всяка от страните:
 а)
 при спазване на своите законови и подзаконови актове провежда процедури за консултации, които са достъпни за широката общественост, и осигурява обществен достъп до резултатите от тези процедури за консултации и всички съществуващи оценки на въздействието;
 б)
 позволява на лица от другата страна да участват в процедури за консултации, които са достъпни за широката общественост, при условия, не по-малко благоприятни от предоставените на собствените ѝ лица;
 в)
 взема под внимание мнението на другата страна, когато провежда процедури за консултации, които са достъпни за широката общественост, и по искане на другата страна своевременно предоставя писмени отговори на коментарите на другата страна;
 г)
 освен посоченото в член 7.5, параграф 1, буква а), подточка ii) осигурява обществен достъп до резултатите от оценката на въздействието за дадено предложение за технически регламент или процедура за оценяване на въздействието, ако е извършена такава оценка, включително въздействието върху търговията; и
 д)
 по искане на другата страна се стреми да предостави резюме на английски език на посочената в буква г) оценка на въздействието.
 2. Когато отправя уведомления в съответствие с член 2, параграф 9.2 или член 5, параграф 6.2 от Споразумението за ТПТ, всяка от страните:
 а)
 предвижда период от най-малко 60 дни от датата на уведомяването, за да може другата страна да предостави писмени коментари по предложението, освен когато възникват или съществува опасност да възникнат спешни проблеми, свързани с безопасността, здравето, опазването на околната среда или националната сигурност, и когато е практически възможно, разглежда с дължимото внимание основателните искания за удължаване на срока за предоставяне на коментари;
 б)
 предоставя електронна версия на пълния съобщен текст заедно с уведомлението;
 в)
 в случай че съобщеният текст не е на един от официалните езици на СТО, предоставя подробно и пълно описание на съдържанието на мярката във формàта за уведомяване, както и превод на съобщения текст на един от официалните езици на СТО, ако такъв превод вече съществува;
 г)
 отговаря в писмена форма на получените от другата страна писмени коментари по предложението не по-късно от датата на публикуване на окончателния технически регламент или окончателната процедура за оценяване на съответствието;
 д)
 предоставя информация за приетия окончателен текст чрез допълнение към оригиналното уведомление;
 е)
 оставя разумен период от време (24) между публикуването на техническите регламенти и влизането им в сила, през който икономическите оператори на другата страна да се адаптират; и
 ж)
 гарантира, че информационните центрове, създадени в съответствие с член 10 от Споразумението за ТПТ, предоставят информация и отговори на един от официалните езици на СТО на основателни запитвания от другата страна или от заинтересовани лица от другата страна относно приетите технически


text:
регламенти и процедури за оценяване на съответствието.
 3. Всяка от страните предоставя по искане на другата страна информация относно целите и обосновката във връзка с технически регламент или с процедура за оценяване на съответствието, които страната е приела или предлага да приеме.
 4. Всяка от страните гарантира, че за всички приети от нея технически регламенти и процедури за оценяване на съответствието е осигурен свободен обществен достъп на официални уебсайтове и на английски език, ако такава версия вече съществува.
 ЧЛЕН 7.10
 Надзор на пазара
 1. За целите на настоящия член „надзор на пазара“ представлява функция на публичен орган, отделна от процедурите за оценяване на съответствието и изпълнявана след тях, и означава дейностите и мерките, които се извършват и съответно предприемат от публичните органи въз основа на процедурите на някоя от страните с цел наблюдаване на съответствието на продуктите с изискванията, определени в нейните законови и подзаконови актове, или разрешаване на свързани със съответствието проблеми.
 2. Всяка от страните, наред с другото:
 а)
 обменя информация с другата страна относно дейностите за надзор на пазара и за правоприлагане, например относно отговорните за надзора на пазара и правоприлагането органи или относно предприетите срещу опасни продукти мерки;
 б)
 гарантира независимостта на функциите по надзор на пазара от функциите по оценяване на съответствието с цел избягване на конфликти на интереси (25); и
 в)
 гарантира, че няма конфликти на интереси между органите за пазарен надзор и засегнатите лица, които подлежат на контрол или надзор, включително производителя, вносителя и дистрибутора.
 ЧЛЕН 7.11
 Маркиране и етикетиране
 1. Страните отбелязват, че даден технически регламент може да включва или да се отнася изключително за изисквания за маркиране или етикетиране. Съответно ако някоя от страните разработва изисквания за маркиране или етикетиране под формата на технически регламент, тази страна гарантира, че тези изисквания не се подготвят, приемат или прилагат с цел създаване на ненужни пречки пред международната търговия или по начин, който води до това, и не са по-ограничителни по отношение на търговията от необходимото за постигане на законните цели, посочени в член 2, параграф 2 от Споразумението за ТПТ.
 2. Страните се споразумяват по-специално, че ако някоя от страните изисква под формата на технически регламент маркиране или етикетиране на продукти:
 а)
 изискваната информация за това маркиране или етикетиране на продукти се ограничава до значимото за засегнатите лица, включително потребителите, ползвателите на продукта или органите, за да се укаже съответствието на продукта с регулаторните изисквания;
 б)
 никоя от страните не може да изисква каквото и да било предварително одобрение, регистрация или сертифициране на маркировки или на етикетите на продукти като предварително условие за пускането на нейния пазар на продукти, които иначе отговарят на нейните задължителни технически изисквания, освен ако това е необходимо за постигането на нейна законна цел;
 в)
 ако тази страна изисква използването на уникален идентификационен номер за маркиране или етикетиране на продукти, тя определя такъв номер за засегнатите лица, включително производителя, вносителя и дистрибутора, своевременно и на недискриминационна основа;
 г)
 при условие че не е заблуждаващо, противоречиво или объркващо, нито се излагат на риск законните цели на страната, тази страна разрешава


text:
следното по отношение на информацията, която се изисква в държавата по местоназначение на стоките:
 i)
 информация на други езици освен на езика, изискван в държавата на местоназначение на стоките,
 ii)
 международни номенклатури, пиктограми, символи или графики, и
 iii)
 допълнителна информация освен изискваната в държавата на местоназначение на стоките;
 д)
 страната приема, че етикетирането и корекциите на етикетирането се извършват в митнически складове на мястото на вноса като алтернатива на етикетирането в страната износител, освен ако е необходимо това етикетиране да бъде извършено от одобрени лица по причини, свързани с общественото здраве или безопасността; и
 е)
 освен ако страната счита, че по този начин се излагат на риск законни цели по Споразумението за ТПТ, тази страна се стреми да приема непостоянни или сменяеми етикети или такава маркировка или етикетировка, която е включена в придружаващата документация, вместо да е физически прикрепена към продукта.
 ЧЛЕН 7.12
 Сътрудничество
 1. Страните задълбочават своето сътрудничеството в областта на техническите регламенти, стандартите и процедурите за оценяване на съответствието, с цел да повишат взаимното разбиране на своите съответни системи и да улеснят достъпа до съответните си пазари. Страните признават, че провежданите понастоящем диалози за регулаторно сътрудничество са важно средство за укрепване на това сътрудничество.
 2. Страните се стремят да определят, разработват и насърчават инициативи от взаимен интерес за улесняване на търговията.
 3. Посочените в параграф 2 инициативи могат да включват:
 а)
 подобряване на качеството и ефективността на съответните технически регламенти, стандарти и процедури за оценяване на съответствието на страните и насърчаване на добрите регулаторни практики посредством регулаторно сътрудничество между страните, включително обмен на информация, опит и данни;
 б)
 ако е уместно, опростяване на съответните технически регламенти, стандарти и процедури за оценяване на съответствието на страните;
 в)
 увеличаване на сближаването на съответните технически регламенти, стандарти и процедури за оценяване на съответствието на страните с приложимите международни стандарти, насоки или препоръки;
 г)
 осигуряване на ефективно взаимодействие и сътрудничество между съответните регулаторни органи на страните на международно, регионално или национално равнище;
 д)
 насърчаване или задълбочаване на сътрудничеството между организациите в страните, които отговарят за процедурите за стандартизация, акредитация и оценяване на съответствието; и
 е)
 обмен на информация, доколкото е възможно, за международни споразумения и договорености относно техническите пречки пред търговията, по които едната или и двете страни са страна.
 ЧЛЕН 7.13
 Комитет по техническите пречки пред търговията
 1. Комитетът по техническите пречки пред търговията, създаден по силата на член 22.3, отговаря за ефективното прилагане и изпълнение на настоящата глава.
 2. Комитетът по техническите пречки пред търговията има следните функции:
 а)
 извършване на преглед на прилагането и изпълнението на настоящата глава;
 б)
 извършване на преглед на предвиденото в член 7.12 сътрудничество в областта на разработването и усъвършенстването на технически регламенти, стандарти и процедури за оценяване на съответствието;
 в)
 извършване на преглед на настоящата глава в контекста на евентуални промени в рамките на Комитета по техническите пречки пред търговията към СТО, създаден по силата на член 13 от Споразумението за ТПТ, и при необходимост изготвяне на препоръки за изменения на настоящата глава;
 г)
 предприемане на всякакви стъпки, за които страните може да смятат,


text:
че ще са им от полза за прилагането на настоящата глава и на Споразумението за ТПТ и за улесняването на търговията между страните;
 д)
 обсъждане на всякакви въпроси от обхвата на настоящата глава по искане на някоя от страните;
 е)
 незабавно разрешаване на всеки повдигнат от някоя от страните въпрос, свързан с разработването, приемането или прилагането на технически регламенти, стандарти или процедури за оценяване на съответствието на другата страна съгласно настоящата глава и Споразумението за ТПТ;
 ж)
 ако е необходимо за постигане на целите на настоящата глава, създаване на ad hoc технически работни групи за разглеждане на конкретни въпроси или сектори с цел намиране на решение;
 з)
 обмен на информация относно работата в рамките на регионални и многостранни форуми, участващи в дейности, свързани с технически регламенти, стандарти и процедури за оценяване на съответствието, и относно прилагането и изпълнението на настоящата глава;
 и)
 изпълняване на други функции, които евентуално бъдат делегирани от Съвместния комитет по силата на член 22.1, параграф 5, буква б); и
 й)
 ако сметне това за уместно, докладване пред Съвместния комитет относно прилагането и изпълнението на настоящата глава.
 3. Комитетът по техническите пречки пред търговията и всяка ad hoc техническа работна група под неговата егида се координират от:
 а)
 за Европейския съюз — Европейската комисия; и
 б)
 за Япония — Министерството на външните работи.
 4. Посочените в параграф 3 органи отговарят за координацията със съответните институции и лица на своята територия, както и за това да се гарантира, че при необходимост тези институции и лица биват канени на заседанията на Комитета по техническите пречки пред търговията.
 5. По искане на някоя от страните Комитетът по техническите пречки пред търговията и всяка ad hoc техническа работна група под неговата егида заседават по такова време и на такива места, които бъдат договорени от представителите на страните. Заседанията могат да се провеждат чрез видеоконферентна връзка или чрез други средства.
 ЧЛЕН 7.14
 Звена за контакт
 1. С влизането в сила на настоящото споразумение всяка от страните определя звено за контакт за целите на прилагането на настоящата глава и съобщава на другата страна координатите за връзка, включително информация за съответните длъжностни лица. Страните незабавно се информират взаимно за всяка промяна в посочените координати за връзка.
 2. Функциите на звената за контакт включват:
 а)
 обмен на информация относно технически регламенти, стандарти и процедури за оценяване на съответствието на всяка от страните или по всякакви други въпроси от обхвата на настоящата глава;
 б)
 предоставяне по искане на някоя от страните на всякаква информация или всякакво обяснение по настоящата глава в печатен или електронен вид и в разумен договорен между страните срок, който по възможност не превишава 60 дни от датата на получаване на искането; и
 в)
 незабавно разясняване и по възможност разрешаване на всеки повдигнат от някоя от страните въпрос, свързан със разработването, приемането или прилагането на технически регламенти, стандарти и процедури за оценяване на съответствието съгласно настоящата глава и Споразумението за ТПТ.
 ГЛАВА 8
 ТЪРГОВИЯ С УСЛУГИ, ЛИБЕРАЛИЗИРАНЕ НА ИНВЕСТИЦИИТЕ И ЕЛЕКТРОННА ТЪРГОВИЯ
 РАЗДЕЛ А
 Общи разпоредби
 ЧЛЕН 8.1
 Приложно поле
 1. Страните, като


text:
потвърждават отново своите задължения по Споразумението за СТО и задълженията си за създаване на по-добър климат за развитие на търговията и инвестициите помежду си, определят с настоящото споразумение необходимите договорености за постепенна и реципрочна либерализация на търговията с услуги и инвестициите, както и за сътрудничество в областта на електронната търговия.
 2. За целите на настоящата глава страните потвърждават правото си да приемат в рамките на своите територии необходимите регулаторни мерки за постигане на законни цели на политиката, като например безопасността, опазването на общественото здраве, околната среда или обществения морал, социалната закрила или защитата на потребителите, или насърчаването и опазването на културното многообразие.
 3. Настоящата глава не се прилага по отношение на мерки, които засягат физически лица от някоя от страните, търсещи достъп до пазара на труда на другата страна, нито по отношение на мерки, касаещи национална принадлежност или гражданство, пребиваване или трудова заетост с безсрочен характер.
 4. Настоящата глава не може да бъде пречка за някоя от страните да прилага мерки за регулиране на влизането или временния престой на физически лица на територията на страната, в това число мерки, необходими за опазване неприкосновеността на нейните граници и за гарантиране на нормалното придвижване през тях на физически лица, при условие че подобни мерки не се прилагат по такъв начин, че да заличават или накърняват ползите за другата страна съгласно условията на настоящата глава. Самият факт, че се изисква виза за физически лица от конкретна държава, но не и за физически лица от други държави, не се разглежда като заличаване или накърняване на ползите, произтичащи от настоящата глава.
 ЧЛЕН 8.2
 Определения
 За целите на настоящата глава:
 а)
 „услуги по ремонт и техническо обслужване на въздухоплавателни средства, по време на които въздухоплавателното средство е извадено от експлоатация“ означава такива дейности, когато се извършват по отношение на въздухоплавателно средство или на негова част, по време на които въздухоплавателното средство е извадено от експлоатация, и не включват така нареченото линейно техническо обслужване;
 б)
 „услуги, свързани с компютърни системи за резервация (CRS)“ означава услуги, предоставяни чрез компютризирани системи, които съдържат информация за разписанията на въздушните превозвачи, наличните свободни места, тарифите и тарифните правила, чрез които могат да се правят резервации или да се издават билети;
 в)
 „попадащо в обхвата предприятие“ означава предприятие на територията на някоя от страните, установено в съответствие с буква и) пряко или непряко от предприемач от другата страна, съществуващо към датата на влизане в сила на настоящото споразумение или установено след това, в съответствие с приложимото право;
 г)
 „трансгранична търговия с услуги“ означава предоставяне на услуги:
 i)
 от територията на някоя от страните за територията на другата страна, или
 ii)
 на територията на някоя от страните за потребител на услугата от другата страна;
 д)
 „преки данъци“ включва всички данъци върху общия доход, върху общия капитал или върху елементи от дохода или от капитала, включително данъците върху приходи от отчуждаване на собственост, данъците върху недвижимо имущество, наследство, дарения и данъците върху общата сума на възнагражденията или заплатите, плащани от предприятията, както и данъците върху увеличаването на стойността на капитала;
 e)
 „стопанска дейност“ означава


text:
всяка услуга или дейност с промишлен, търговски или професионален характер или занаятчийска дейност, с изключение на услуги или дейности, съответно предоставяни или извършвани в процеса на упражняване на държавна власт;
 ж)
 „предприятие“ означава юридическо лице или клон или представителство;
 з)
 „предприемач от някоя от страните“ означава физическо или юридическо лице от някоя от страните, което цели да установи, установява или е установило предприятие на територията на другата страна в съответствие с буква и);
 и)
 „установяване“ означава учредяване или придобиване на юридическо лице, включително посредством капиталово участие, или създаване на клон или представителство съответно в Европейския съюз или в Япония с цел установяване или поддържане на трайни икономически връзки (26);
 й)
 „съществуващ“ означава действащ към датата на влизане в сила на настоящото споразумение;
 к)
 „услуги по наземно обслужване“ означава предоставяне на летище, срещу възнаграждение или по договор, на следните услуги: представителство на авиолинии, административно обслужване и надзор; обслужване на пътници; обработка на багажите; перонно обслужване; кетъринг, с изключение на приготвянето на храната; обработка на товари и поща; зареждане на въздухоплавателни средства с гориво; обслужване и почистване на въздухоплавателни средства; наземен транспорт; и операции по време на полет, административно обслужване на екипажи и планиране на полетите. Услугите по наземно обслужване не включват следното: самообслужване; сигурност; линейно техническо обслужване; ремонт и техническо обслужване на въздухоплавателни средства; или управление или функциониране на централизирана летищна инфраструктура, като например антиобледенителни съоръжения, системи за зареждане с гориво, системи за обработка на багажите и фиксирани транспортни системи в рамките на летището;
 л)
 „юридическо лице“ означава всеки правен субект, надлежно учреден или организиран по друг начин съгласно приложимото право с цел печалба или с друга цел, който е частна или държавна собственост, включително дружество, доверителен фонд, съдружие, съвместно предприятие, еднолично предприятие или сдружение;
 м)
 дадено юридическо лице е:
 i)
 „притежавано“ от физически или юридически лица от някоя от страните, ако над 50 % от собствения му капитал е действително притежание на физически или юридически лица от тази страна, и
 ii)
 „контролирано“ от физически или юридически лица от някоя от страните, ако тези физически или юридически лица имат правомощия да назначават мнозинството от директорите в него или по друг начин да оказват законово влияние върху неговите действия;
 н)
 „юридическо лице от някоя от страните“ означава:
 i)
 за Европейския съюз — юридическо лице, което е учредено или организирано в съответствие със законовите и подзаконовите актове на Европейския съюз или на неговите държави членки и развива съществена стопанска дейност (27) на територията на Европейския съюз, и
 ii)
 за Япония — юридическо лице, което е учредено или организирано в съответствие със законовите и подзаконовите актове на Япония и развива съществена стопанска дейност на територията на Япония;
 Независимо от подточки i) и ii) корабоплавателните дружества, установени извън Европейския съюз или Япония, които са под контрола на лица с национална принадлежност съответно към държава — членка на Европейския съюз, или към Япония, също се ползват от разпоредбите на настоящата глава, ако плавателните им съдове са регистрирани в съответствие с приложимото им законодателство в държава — членка на Европейския съюз, или в Япония и плават под


text:
флага на тази държава — членка на Европейския съюз, или на Япония;
 о)
 „мерки на някоя от страните“ означава мерки, приети или запазени в сила от:
 i)
 органи на централната власт или регионални или местни органи на управление, и
 ii)
 неправителствени органи, изпълняващи правомощия, делегирани им от органи на централната власт или регионални или местни органи на управление;
 п)
 „експлоатация“ означава ръководство, управление, поддържане, използване, владеене и продажба или друга форма на разпореждането с предприятие;
 р)
 „продажба и маркетинг на въздушнотранспортни услуги“ означава възможности за съответния въздушен превозвач да продава и предлага свободно на пазара своите въздушнотранспортни услуги, включително всички аспекти на маркетинга, като проучване на пазара, реклама и разпространение; тези дейности не включват ценообразуването на въздушнотранспортните услуги, нито приложимите условия;
 с)
 „услуги“ означава всяка услуга във всеки сектор, с изключение на услугите, предоставяни в процеса на упражняване на държавна власт;
 т)
 „услуги или дейности, съответно предоставяни или извършвани в процеса на упражняване на държавна власт“ означава услуги или дейности, които не се предоставят или извършват на търговска основа, нито в конкуренция с един или повече икономически оператори;
 у)
 „доставчик на услуга“ означава всяко физическо или юридическо лице, което цели да предоставя или предоставя услуга; и
 ф)
 „доставчик на услуга от някоя от страните“ означава всяко физическо или юридическо лице от някоя от страните, което цели да предоставя или предоставя услуга.
 ЧЛЕН 8.3
 Общи изключения
 1. За целите на раздел Б, член XX от ГАТТ от 1994 г. се включва в настоящото споразумение и става част от него mutatis mutandis (28).
 2. При спазване на изискването такива мерки да не се прилагат по начин, който би представлявал средство за своеволна или неоправдана дискриминация между страните, когато в тях преобладават сходни условия, или прикрито ограничение на установяването или търговията с услуги, никоя от разпоредбите на раздели Б—Е не може да се тълкува по начин, който да възпрепятства някоя от страните да приема или осигурява прилагането на мерки, които са:
 а)
 необходими за защита на обществената сигурност или обществения морал или за поддържане на обществения ред (29);
 б)
 необходими за опазване на живота или здравето на хората, животните или растенията (30);
 в)
 необходими за осигуряване на спазването на законови или подзаконови актове, които не са в противоречие с разпоредбите на настоящата глава, включително тези, които се отнасят до:
 i)
 предотвратяване на заблуждаващи и измамни практики или до справяне с последиците от неизпълнение на договори,
 ii)
 защита на неприкосновеността на личния живот на физическите лица във връзка с обработката и разпространението на лични данни и защита на поверителността на лични сведения и сметки на физическите лица, или
 iii)
 безопасност; или
 г)
 в противоречие с член 8.8, параграфи 1 и 2 и член 8.16, параграф 1, при условие че разликата в третирането цели да се осигури справедливо или ефективно (31) облагане с преки данъци или събирането на такива данъци във връзка със стопански дейности, предприемачи, услуги или доставчици на услуги на другата страна.
 ЧЛЕН 8.4
 Комитет по търговията с услуги, либерализирането на инвестициите и електронната търговия
 1. Комитетът по търговията с услуги, либерализирането на


text:
инвестициите и електронната търговия, създаден по силата на член 22.3 (наричан по-нататък в настоящата глава „Комитетът“), отговаря за ефективното прилагане и изпълнение на настоящата глава.
 2. Комитетът има следните функции:
 а)
 извършване на преглед и наблюдение на прилагането и изпълнението на настоящата глава и на несъответстващите на изискванията мерки, изложени в списъците на всяка от страните в приложения I—IV към приложение 8-Б;
 б)
 обмен на информация по всеки свързан с настоящата глава въпрос;
 в)
 разглеждане на възможни подобрения на настоящата глава;
 г)
 обсъждане на всеки свързан с настоящата глава въпрос, който евентуално бъде договорен от представителите на страните; и
 д)
 изпълняване на други функции, които евентуално бъдат делегирани от Съвместния комитет по силата на член 22.1, параграф 5, буква б).
 3. Комитетът се състои от представители на страните, включително длъжностни лица от съответните министерства или агенции, отговарящи за въпросите, които трябва да бъдат разгледани. Комитетът може да кани представители на съответните субекти, различни от правителствата на страните, които разполагат с необходимите експертни знания по въпросите, които трябва да бъдат разгледани.
 ЧЛЕН 8.5
 Преглед
 1. Всяка от страните се стреми, когато е уместно, да намалява или отстранява несъответстващите на изискванията мерки, изложени в съответните ѝ списъци в приложения I—IV към приложение 8-Б.
 2. С цел въвеждане на евентуални подобрения на разпоредбите на настоящата глава и в съответствие с поетите от тях ангажименти по международни споразумения страните извършват преглед на своята правна рамка относно търговията с услуги, либерализирането на инвестициите, електронната търговия и инвестиционната среда, включително настоящото споразумение, в съответствие с член 23.1.
 РАЗДЕЛ Б
 Либерализиране на инвестициите
 ЧЛЕН 8.6
 Приложно поле
 1. Настоящият раздел се прилага за мерки на някоя от страните по отношение на установяването или извършването на стопански дейности от:
 а)
 предприемачи от другата страна;
 б)
 попадащи в обхвата предприятия; и
 в)
 за целите на член 8.11, всяко предприятие на територията на страната, която приема или запазва в сила мярката.
 2. Настоящият раздел не се прилага по отношение на:
 а)
 каботаж при услуги по морски транспорт (32);
 б)
 въздухоплавателни услуги или свързани услуги в подкрепа на въздухоплавателните услуги (33), различни от следните:
 i)
 услуги по ремонт и техническо обслужване на въздухоплавателни средства, по време на които въздухоплавателното средство е извадено от експлоатация,
 ii)
 продажба и маркетинг на въздушнотранспортни услуги,
 iii)
 услуги, свързани с компютърни системи за резервация (CRS), и
 iv)
 услуги по наземно обслужване; и
 в)
 аудио-визуални услуги.
 ЧЛЕН 8.7
 Достъп до пазара
 По отношение на достъпа до пазара чрез установяване или експлоатация от предприемач от другата страна или от попадащо в обхвата предприятие, въз основа на териториално подразделение или въз основа на цялата си територия, никоя от страните не може да запазва в сила или да приема мерки, с които:
 а)
 се налагат ограничения по отношение на (34):
 i)
 броя на предприятията, независимо дали под формата на количествени квоти, монополи, изключителни права или изисквания за тест за икономическа необходимост,
 ii)
 общата стойност на сделките или активите, под формата на количествени квоти или на изискване за тест за икономическа необходимост,
 iii)
 общия брой на операциите или общото количество на


text:
произведените услуги, изразени като определени количествени единици, под формата на квоти или на изискване за тест за икономическа необходимост,
 iv)
 участието на чуждестранен капитал под формата на процентно ограничение на максималния размер на чуждестранното акционерно участие или общата стойност на отделните или съвкупните чуждестранни инвестиции, или
 v)
 общия брой физически лица, които могат да бъдат наети в рамките на определен сектор или които дадено предприятие може да наеме и които са необходими за извършването на стопанска дейност и са пряко свързани с нейното извършване, под формата на количествени квоти или изискване за тест за икономическа необходимост; или
 б)
 се ограничават или се изискват определени видове правни субекти или съвместни предприятия, посредством които предприемач от другата страна може да упражнява стопанска дейност.
 ЧЛЕН 8.8
 Национално третиране
 1. Всяка от страните предоставя на предприемачите от другата страна и на попадащите в обхвата предприятия третиране по отношение на установяването на нейната територия, което е не по-малко благоприятно от третирането, което тя предоставя в сходни ситуации на своите собствени предприемачи и на техните предприятия.
 2. Всяка от страните предоставя на предприемачите от другата страна и на попадащите в обхвата предприятия третиране по отношение на експлоатацията в рамките на нейната територия, което е не по-малко благоприятно от третирането, което тя предоставя в сходни ситуации на своите собствени предприемачи и на техните предприятия.
 3. За по-голяма яснота се уточнява, че параграфи 1 и 2 не могат да се тълкуват по начин, който да възпрепятства някоя от страните да предписва статистически формалности или изисквания за информация във връзка с попадащи в обхвата предприятия, при условие че тези формалности или изисквания не представляват средство за заобикаляне на задълженията на тази страна по настоящия член.
 ЧЛЕН 8.9
 Третиране най-облагодетелствана нация
 1. Всяка от страните предоставя на предприемачите от другата страна и на попадащите в обхвата предприятия третиране по отношение на установяването на нейната територия, което е не по-малко благоприятно от третирането, което тя предоставя в сходни ситуации на предприемачите от трета държава и на техните предприятия.
 2. Всяка от страните предоставя на предприемачите от другата страна и на попадащите в обхвата предприятия третиране по отношение на експлоатацията в рамките на нейната територия, което е не по-малко благоприятно от третирането, което тя предоставя в сходни ситуации на предприемачите от трета държава и на техните предприятия.
 3. Параграфи 1 и 2 не могат да се тълкуват по начин, който да задължава някоя от страните да предостави на предприемачите от другата страна и на попадащите в обхвата предприятия ползите от което и да било третиране, произтичащо от:
 а)
 международно споразумение за избягване на двойното данъчно облагане или друго международно споразумение или договореност, отнасящи се изцяло или частично за данъчно облагане; или
 б)
 съществуващи или бъдещи мерки, предвиждащи признаване на квалификации, лицензи или предпазни мерки, посочени в член VII от ГАТС или параграф 3 от приложението към него относно финансовите услуги.
 4. За по-голяма яснота се уточнява, че посоченото в параграфи 1 и 2 третиране не включва процедури за уреждане на спорове между инвеститор и държава, предвидени в други международни споразумения.
 5. Материалноправните


text:
разпоредби в други международни споразумения, сключени от някоя от страните с трета държава (35), не представляват сами по себе си третиране по настоящия член. За по-голяма яснота се уточнява, че действията или бездействието на някоя от страните във връзка с тези разпоредби могат да представляват „третиране“ (36) и поради това може да се счита, че е налице нарушение на настоящия член, доколкото това нарушение не е установено само въз основа на посочените разпоредби.
 ЧЛЕН 8.10
 Висше ръководство и съвети на директорите
 Никоя от страните не може да изисква дадено попадащо в обхвата предприятие да назначава лица от която и да е конкретна националност като ръководни кадри, управители или членове на съвета на директорите.
 ЧЛЕН 8.11
 Забрана за налагане на изисквания за постигнати резултати
 1. Никоя от страните не може да налага или да изисква изпълнението на което и да било от посочените по-долу изисквания, нито да налага принудително изпълнение на което и да било задължение или който и да било ангажимент във връзка с установяването или експлоатацията на което и да било предприятие на нейната територия (37):
 а)
 да се изнесе определен обем или процент стоки или услуги;
 б)
 да се постигне определена степен или процент на местно съдържание;
 в)
 да се купуват, да се използват или да се отдава предпочитание на стоки или услуги, съответно произвеждани или предоставяни на нейна територия, или да се купуват стоки или услуги от физически или юридически лица или който и да било друг субект на нейната територия;
 г)
 да се обвързва по какъвто и да е начин обемът или стойността на вноса с обема или стойността на износа или с размера на постъпленията на чуждестранна валута, свързани с такова предприятие;
 д)
 да се ограничават на нейната територия продажбите на стоки или услуги, съответно произвеждани или предоставяни от такова предприятие, като се обвързват тези продажби по какъвто и да е начин с обема или стойността на нейния износ или с постъпленията на чуждестранна валута;
 е)
 да се ограничава износът или продажбата за износ;
 ж)
 да се осъществява трансфер на технология, производствен процес или друго, представляващо нечия собственост познание, към физическо или юридическо лице или който и да било субект на нейната територия;
 з)
 да се разположи седалището на такова предприятие за конкретен регион или за световния пазар на нейната територия;
 и)
 да се наеме определен брой или процент лица с национална принадлежност към нея;
 й)
 да се постигне определена степен или стойност по отношение на научноизследователската и развойната дейност на нейната територия;
 к)
 да се доставя една или повече от стоките или услугите, съответно произвеждани или предоставяни от предприятието, за конкретен регион или за световния пазар изключително от нейната собствена територия; или
 л)
 да се приеме:
 i)
 ставка или размер на лицензионното възнаграждение под определено ниво, или
 ii)
 дадена продължителност на срока на лицензионен договор (38);
 по отношение на всеки лицензионен договор, съществуващ към момента на налагане или привеждане в изпълнение на изискването, или към момента на привеждане в изпълнение на всяко задължение или всеки ангажимент, или по отношение на всеки бъдещ лицензионен договор,


text:
свободно сключен между предприятието и физическо или юридическо лице или всеки друг субект на нейната територия, ако изискването е наложено или приведено в изпълнение, или задължението или ангажиментът е приведен(о) в изпълнение по начин, който представлява пряка намеса по отношение на този лицензионен договор посредством упражняване на несъдебна държавна власт от някоя от страните (39).
 2. Никоя от страните не може да поставя като условие за получаването или запазването на предимство във връзка с установяването или експлоатацията на което и да било предприятие на нейната територия това да е спазено някое от следните изисквания:
 а)
 да се постигне определена степен или процент на местно съдържание;
 б)
 да се купуват, да се използват или да се отдава предпочитание на стоки, произвеждани на нейна територия, или да се купуват стоки от физически или юридически лица или който и да било друг субект на нейната територия;
 в)
 да се обвързва по какъвто и да е начин обемът или стойността на вноса с обема или стойността на износа или с размера на постъпленията на чуждестранна валута, свързани с такова предприятие;
 г)
 да се ограничават на нейната територия продажбите на стоки или услуги, съответно произвеждани или предоставяни от такова предприятие, като се обвързват тези продажби по какъвто и да е начин с обема или стойността на нейния износ или с постъпленията на чуждестранна валута; или
 д)
 да се ограничава износът или продажбата за износ.
 3. Никоя от разпоредбите на параграф 2 не може да се тълкува по начин, който да възпрепятства някоя от страните да поставя като условие за получаването или запазването на предимство във връзка с установяването или експлоатацията на което и да било предприятие на нейната територия това да е спазено изискване да се разполага производството на определено място, да се предоставя услуга, да се обучават или наемат работници, да се изграждат или разширяват определени съоръжения, или да се извършва научноизследователска и развойна дейност на нейната територия.
 4. Параграф 1, букви а)—в) и параграф 2, букви а) и б) не се прилагат за изискванията за допустимост на стоки или услуги по отношение на програми за насърчаване на износа и за чуждестранна помощ;
 5. Параграф 1, букви ж) и л) не се прилагат, когато:
 а)
 изискването е наложено или приведено в изпълнение, или задължението или ангажиментът е приведен(о) в изпълнение от съд, административен съдебен орган или орган за защита на конкуренцията, за да се отстрани нарушение на правото в областта на конкуренцията; или
 б)
 някоя от страните разрешава използването на право върху интелектуална собственост в съответствие с член 31 или 31а от Споразумението ТРИПС или на мерки, изискващи разгласяването на данни или защитена информация, които попадат в обхвата на член 39, параграф 3 от Споразумението ТРИПС и са в съответствие с него.
 6. Параграф 1, буква л) не се прилага, ако изискването е наложено или приведено в изпълнение, или задължението или ангажиментът е приведен(о) в изпълнение от съдебен орган като справедливо възнаграждение по силата на законодателството на страната в областта на авторското право.
 7. Параграф 2, букви а) и б) не се прилагат за


text:
наложени или приведени в изпълнение от страна вносител изисквания по отношение на съдържанието, което е необходимо да имат дадени стоки, за да могат да се ползват от преференциални тарифи или от преференциални квоти.
 8. Настоящият член не засяга задълженията на която и да било от страните, произтичащи от Споразумението за СТО.
 ЧЛЕН 8.12
 Несъответстващи на изискванията мерки и изключения
 1. Членове 8.7—8.11 не се прилагат по отношение на:
 а)
 която и да било съществуваща несъответстваща на изискванията мярка, запазена в сила от някоя от страните на равнището на:
 i)
 за Европейския съюз:
 А)
 Европейския съюз съгласно изложеното в неговия списък в приложение I към приложение 8-Б,
 Б)
 централното държавно управление на държава — членка на Европейския съюз, съгласно изложеното в неговия списък в приложение I към приложение 8-Б,
 В)
 управление на регионално равнище в държава — членка на Европейския съюз, съгласно изложеното в неговия списък в приложение I към приложение 8-Б, или
 Г)
 управление на местно равнище, различно от посоченото в буква В), и
 ii)
 за Япония:
 А)
 централното държавно управление съгласно изложеното в нейния списък в приложение I към приложение 8-Б,
 Б)
 префектура съгласно изложеното в нейния списък в приложение I към приложение 8-Б, или
 В)
 управление на местно равнище, различно от префектура;
 б)
 продължаването или незабавното подновяване на която и да било несъответстваща на изискванията мярка, посочена в буква а); или
 в)
 изменение или модификация на която и да било несъответстваща на изискванията мярка, посочена в букви а) и б), при условие че изменението или модификацията не намалява съответствието на мярката с изискванията на членове 8.7—8.11 към момента непосредствено преди въвеждането на изменението или модификацията.
 2. Членове 8.7—8.11 не се прилагат за която и да било мярка на някоя от страните по отношение на сектори, подсектори или дейности съгласно изложеното в нейния списък в приложение II към приложение 8-Б.
 3. Никоя от страните не може да изисква по силата на която и да било мярка, приета след датата на влизане в сила на настоящото споразумение и попадаща в обхвата на нейния списък в приложение II към приложение 8-Б, предприемач от другата страна на основание националната си принадлежност да продаде или да се разпореди по друг начин с предприятие, съществуващо към момента, в който мярката поражда действие.
 4. Членове 8.8 и 8.9 не се прилагат за която и да било мярка, която представлява изключение или дерогация от член 3 или 4 от Споразумението ТРИПС, както е изрично предвидено в членове 3—5 от Споразумението ТРИПС.
 5. Членове 8.7—8.11 не се прилагат за която и да било мярка на някоя от страните по отношение на държавните поръчки.
 6. Членове 8.7—8.10 не се прилагат за предоставените от страните субсидии.
 ЧЛЕН 8.13
 Отказ за предоставяне на ползи
 Всяка от страните може да откаже да предостави ползите по настоящия раздел на предприемач — юридическо лице от другата страна, и на негово попадащо в обхвата предприятие, ако това юридическо лице се притежава или контролира от физическо или юридическо лице от трета държава и отказващата да предостави ползите страна приеме или запази в сила мерки по


text:
отношение на третата държава, които:
 а)
 са свързани с поддържането на международния мир и международната сигурност, включително защитата на правата на човека; и
 б)
 забраняват извършването на сделки с това юридическо лице или с негово попадащо в обхвата предприятие или биха били нарушени или заобиколени, ако им бъдат предоставени ползите по настоящия раздел.
 РАЗДЕЛ В
 Трансгранична търговия с услуги
 ЧЛЕН 8.14
 Приложно поле
 1. Настоящият раздел се прилага за мерки на някоя от страните, засягащи трансграничната търговия с услуги, осъществявана от доставчици на услуги от другата страна. Тези мерки включват, наред с други, мерки, засягащи:
 а)
 производството, разпространението, предлагането на пазара, продажбата или доставката на услуга;
 б)
 закупуването или ползването или заплащането на услуга; и
 в)
 достъпа до услуги или ползването на услуги, предлагани на обществеността на общо основание във връзка с предоставянето на дадена услуга.
 2. Настоящият раздел не се прилага по отношение на:
 а)
 каботаж при услуги по морски транспорт (40);
 б)
 въздухоплавателни услуги или свързани услуги в подкрепа на въздухоплавателните услуги (41), различни от следните:
 i)
 услуги по ремонт и техническо обслужване на въздухоплавателни средства, по време на които въздухоплавателното средство е извадено от експлоатация,
 ii)
 продажба и маркетинг на въздушнотранспортни услуги,
 iii)
 услуги, свързани с компютърни системи за резервация (CRS), и
 iv)
 услуги по наземно обслужване;
 в)
 държавни поръчки;
 г)
 аудио-визуални услуги; и
 д)
 субсидии, определени и предвидени в глава 12.
 ЧЛЕН 8.15
 Достъп до пазара
 Никоя от страните не може, въз основа на териториално подразделение или въз основа на цялата си територия, да запази в сила или да приеме мерки, с които:
 а)
 се налагат ограничения по отношение на:
 i)
 броя на доставчиците на услуги, независимо дали под формата на количествени квоти, монополи, изключителни доставчици на услуги или на изисквания за тест за икономическа необходимост (42),
 ii)
 общата стойност на свързаните с услуги сделки или активи под формата на количествени квоти или на изискване за тест за икономическа необходимост, или
 iii)
 общия брой на операциите в областта на услугите или общото количество на произведените услуги, изразени като определени количествени единици, под формата на квоти или на изискване за тест за икономическа необходимост (43); или
 б)
 се ограничават или се изискват определени видове юридически лица или съвместни предприятия, посредством които доставчик на услуги може да предоставя дадена услуга.
 ЧЛЕН 8.16
 Национално третиране
 1. Всяка от страните предоставя за услугите и за доставчиците на услуги от другата страна третиране, което е не по-малко благоприятно от третирането, което тя предоставя за собствените си сходни услуги и доставчици на услуги.
 2. Всяка от страните може да изпълни изискването, установено в параграф 1, като предоставя за услугите и за доставчиците на услуги от другата страна третиране, което е формално еднакво или формално различно от предоставеното за собствените ѝ сходни услуги и доставчици на услуги.
 3. Формално еднаквото или формално различното третиране се счита за по-малко благоприятно, ако то променя условията на конкуренция в полза на услуги или доставчици на услуги от някоя от страните в сравнение със сходни услуги или доставчици на услуги от другата страна.
 4. Никоя от разпоредбите


text:
в настоящия член не може да се тълкува по начин, който да изисква от която е да е от страните да компенсира присъщи конкурентни недостатъци, произтичащи от чуждестранния характер на съответните услуги или доставчици на услуги.
 ЧЛЕН 8.17
 Третиране като най-облагодетелствана нация
 1. Всяка от страните предоставя за услугите и за доставчиците на услуги от другата страна третиране, което е не по-малко благоприятно от третирането, което тя предоставя за сходни услуги и доставчици на услуги от трета държава.
 2. Параграф 1 не може да се тълкува по начин, който да задължава някоя от страните да предостави за услуги и доставчици на услуги от другата страна ползите от което и да било третиране, произтичащо от:
 а)
 международно споразумение за избягване на двойното данъчно облагане или друго международно споразумение или договореност, отнасящи се изцяло или частично за данъчно облагане; или
 б)
 съществуващи или бъдещи мерки, предвиждащи признаване на квалификации, лицензи или предпазни мерки, посочени в член VII от ГАТС или параграф 3 от приложението към него относно финансовите услуги.
 ЧЛЕН 8.18
 Несъответстващи на изискванията мерки
 1. Членове 8.15—8.17 не се прилагат по отношение на:
 а)
 която и да било съществуваща несъответстваща на изискванията мярка, запазена в сила от някоя от страните на равнището на:
 i)
 за Европейския съюз:
 А)
 Европейския съюз съгласно изложеното в неговия списък в приложение I към приложение 8-Б,
 Б)
 централното държавно управление на държава — членка на Европейския съюз, съгласно изложеното в неговия списък в приложение I към приложение 8-Б,
 В)
 управление на регионално равнище в държава — членка на Европейския съюз, съгласно изложеното в неговия списък в приложение I към приложение 8-Б, или
 Г)
 управление на местно равнище, различно от посоченото в буква В), и
 ii)
 за Япония:
 А)
 централното държавно управление съгласно изложеното в нейния списък в приложение I към приложение 8-Б,
 Б)
 префектура съгласно изложеното в нейния списък в приложение I към приложение 8-Б, или
 В)
 управление на местно равнище, различно от префектура;
 б)
 продължаването или незабавното подновяване на която и да било несъответстваща на изискванията мярка, посочена в буква а); или
 в)
 изменение или модификация на която и да било несъответстваща на изискванията мярка, посочена в букви а) и б), при условие че изменението или модификацията не намалява съответствието на мярката с изискванията на членове 8.15—8.17 към момента непосредствено преди въвеждането на изменението или модификацията.
 2. Членове 8.15—8.17 не се прилагат за която и да било мярка на някоя от страните по отношение на сектори, подсектори или дейности съгласно изложеното в нейния списък в приложение II към приложение 8-Б.
 ЧЛЕН 8.19
 Отказ за предоставяне на ползи
 Всяка от страните може да откаже да предостави ползите по настоящия раздел на доставчик на услуги — юридическо лице от другата страна, и за услугите на този доставчик на услуги, ако това юридическо лице се притежава или контролира от физическо или юридическо лице от трета държава и отказващата да предостави ползите страна приеме или запази в сила мерки по отношение на третата държава, които:
 а)
 са свързани с поддържането на международния мир и международната сигурност, включително защитата на


text:
правата на човека; и
 б)
 забраняват извършването на сделки с доставчика на услуги или които биха били нарушени или заобиколени, ако ползите по настоящия раздел бъдат предоставени на доставчика на услуги или за неговите услуги.
 РАЗДЕЛ Г
 Влизане и временен престой на физически лица
 ЧЛЕН 8.20
 Общи разпоредби и приложно поле
 1. Настоящият раздел отразява задълбочените търговски отношения между страните, както и желанието на страните да улесняват влизането и временния престой на физически лица със стопанска цел на реципрочна основа и да осигурят прозрачността на процеса.
 2. Настоящият раздел се прилага по отношение на мерките на която и да било от страните, засягащи влизането в тази страна на физически лица от другата страна, които са лица на бизнес посещение за целите на установяването, служители по вътрешнокорпоративни трансфери, инвеститори, доставчици на услуги по договор, независими специалисти и лица на краткосрочно посещение със стопанска цел, както и на мерките, засягащи стопанските им дейности по време на временния престой в първата страна.
 3. Доколкото не бъдат поети ангажименти по настоящия раздел, продължават да се прилагат всички изисквания в законовите и подзаконовите актове на всяка от страните, отнасящи се до влизането и временния престой, включително подзаконовите актове, отнасящи се до продължителността на престоя.
 4. Независимо от разпоредбите на настоящия раздел продължават да се прилагат всички изисквания в законовите и подзаконовите актове на всяка от страните, отнасящи се до трудовите мерки и мерките за социална сигурност, включително подзаконовите актове, отнасящи се до минималната работна заплата и колективните трудови договори.
 5. Ангажиментите относно влизането и временния престой на физически лица със стопанска цел не се прилагат в случаите, когато влизането и временният престой се осъществяват с намерението — или ефектът от тях е — да повлияят или по друг начин да се отразят на изхода от който и да било трудов или управленски спор или които и да било преговори, или на наемането на което и да било физическо лице, което участва в този спор.
 ЧЛЕН 8.21
 Определения
 За целите на настоящия раздел:
 а)
 „лица на бизнес посещение за целите на установяването“ означава физически лица от някоя от страните на ръководна длъжност, на които е възложено създаването на предприятие, които не предлагат, нито предоставят услуги, не участват в каквато и да е стопанска дейност извън изискваната за целите на установяването и които не получават възнаграждение от източник, намиращ се в другата страна;
 б)
 „доставчици на услуги по договор“ означава:
 i)
 по отношение на влизането и временния престой в Европейския съюз — физически лица, наети от юридическо лице от Япония, което само по себе си не е агенция за назначаване и за услуги по намиране на персонал и не действа чрез такава агенция, не е установено на територията на Европейския съюз и е сключило договор bona fide за предоставяне на услуги на краен потребител в Европейския съюз, което налага временното присъствие на негови служители в Европейския съюз с цел изпълнение на договора за предоставяне на услуги (44),
 ii)
 по отношение на влизането и временния престой в Япония — физически лица от Европейския съюз, които са наети от


text:
юридическо лице от Европейския съюз, което не е установено в Япония, при условие че са изпълнени следните изисквания:
 А)
 сключен е договор за услуга между юридическо лице от Япония и юридическо лице от Европейския съюз, което не е установено в Япония,
 Б)
 компетентен имиграционен орган на Япония реши в контекста на посочения в буква А) договор за услуга, че е сключен трудов договор между физическото лице от Европейския съюз и юридическото лице от Япония, и
 В)
 посоченият в буква А) договор за услуга не попада в обхвата на договора за услуга за назначаване и за услуги по намиране на персонал (CPC 872), а посоченият в буква Б) трудов договор изпълнява изискванията на съответните законови и подзаконови актове на Япония;
 в)
 „независими специалисти“ означава:
 i)
 по отношение на влизането и временния престой в Европейския съюз — физически лица, които се занимават с предоставянето на услуга и са установени като самостоятелно заети лица на територията на Япония, не са установени на територията на Европейския съюз и са сключили договор bona fide (не чрез агенция за назначаване и за услуги по намиране на персонал) за предоставяне на услуги на краен потребител в Европейския съюз, което налага временното им присъствие в Европейския съюз с цел изпълнение на договора за предоставяне на услуги (45), и
 ii)
 по отношение на влизането и временния престой в Япония — физически лица от Европейския съюз, които ще участват в стопански дейности за предоставяне на услуги по време на временния им престой в Япония въз основа на личен договор с юридическо лице от Япония;
 г)
 „служители по вътрешнокорпоративни трансфери“ означава физически лица, които са наети от юридическо лице от някоя от страните или са били съдружници в него за период, не по-кратък от една година и непосредствено предшестващ датата на подаване на тяхното заявление за влизане и временен престой в другата страна, и които са временно преместени в предприятие на територията на другата страна, което е част от същата група на посоченото юридическо лице, включително негово представителство, дъщерно дружество, негов клон или неговото дружество майка, при условие че са изпълнени следните условия:
 i)
 въпросното физическо лице принадлежи към една от следните категории:
 A)
 ръководители — лица, работещи на ръководна длъжност, които основно се занимават с управлението на предприятието и са под общия надзор или ръководство главно на съвета на директорите или на акционерите на дружеството или техен еквивалент, включително най-малко:
 1)
 ръководят предприятието или негов отдел,
 2)
 изпълняват надзорни и контролни функции по отношение на дейността на други служители с надзорни, професионални или управленски функции, или
 3)
 са овластени лично да назначават и освобождават от длъжност служители или да дават препоръки за назначаването, освобождаването от длъжност или по други кадрови въпроси, или
 Б)
 специалисти — лица, които притежават специализирани познания от ключово значение за производството, оборудването за научноизследователски дейности, техниките, процесите, процедурите или управлението на предприятието, и
 ii)
 за Европейския съюз — при оценката на познанията, посочени в подточка i), буква Б), се вземат предвид не само специфичните за предприятието познания, но и това дали физическото лице притежава високо ниво


text:
на квалификация за вид работа или занятие, изискващ специфични технически познания, включително принадлежност към акредитирана професия; и
 д)
 „инвеститори“ означава физически лица, които установяват предприятие и развиват или административно обслужват експлоатацията на това предприятие в другата страна в качеството си на лица, упражняващи надзорни или изпълнителни функции, и на които това лице или наелото го юридическо лице е поверило или е в процес на поверяване на значителен капитал.
 ЧЛЕН 8.22
 Общи задължения
 1. Всяка от страните предоставя на физическите лица от другата страна правото на влизане и временен престой със стопанска цел в съответствие с настоящия раздел и приложения III и IV към приложение 8-Б, при условие че тези лица отговарят на приложимите по отношение на влизането и временния престой имиграционни законови и подзаконови актове на първата страна.
 2. Всяка от страните прилага своите мерки, свързани с разпоредбите на настоящия раздел, съобразно желанията на страните, изложени в член 8.20, параграф 1, и по-специално прилага тези мерки така, че да се избегне неоправдано смущаване или забавяне на търговията със стоки или услуги, или на установяването или експлоатацията съгласно настоящото споразумение.
 3. Предприетите от всяка от страните мерки за улесняване и ускоряване на процедурите относно влизането и временния престой на физически лица от другата страна със стопанска цел трябва да са в съответствие с приложение 8-В.
 ЧЛЕН 8.23
 Прозрачност
 1. Всяка от страните осигурява обществен достъп до информация относно влизането и временния престой на физическите лица от другата страна, посочени в член 8.20, параграф 2.
 2. Когато е приложимо, посочената в параграф 1 информация трябва да включва следните елементи:
 а)
 категории визи, разрешителни и всякакви сходни видове разрешения по отношение на влизането и временния престой;
 б)
 изисквани документи и условия, които трябва да бъдат изпълнени;
 в)
 метод за подаване на заявление и варианти за мястото на подаването, като например в консулски служби или онлайн;
 г)
 такси за заявление и ориентировъчен срок за обработка на заявление;
 д)
 максимална продължителност на престоя при всеки от видовете разрешения, посочени в буква а);
 е)
 условия за всяко възможно удължаване или подновяване;
 ж)
 правила относно придружаващите лица на издръжка;
 з)
 налични процедури за преразглеждане или обжалване; и
 и)
 съответните законови актове с общо приложение, отнасящи се до влизането и временния престой на физически лица.
 3. По отношение на посочената в параграфи 1 и 2 информация всяка от страните се стреми незабавно да информира другата страна за въвеждането на каквито и да било нови изисквания и процедури или за промените в които и да било изисквания и процедури, които засягат ефективното прилагане на предоставянето на право за влизане и временен престой и ако е приложимо, на разрешение за работа в първата страна.
 ЧЛЕН 8.24
 Задължения в други раздели
 1. Настоящото споразумение не налага на никоя от страните каквото и да било задължение по отношение на нейните имиграционни мерки, освен в изрично предвидените в настоящия раздел случаи.
 2. Без да се засяга евентуално решение за предоставяне на право за влизане на физическо лице от другата страна съгласно условията на настоящия раздел, включително допустимата продължителност на престоя при съответното разрешение:


text:
а)
 задълженията по членове 8.7—8.11 при спазване на:
 i)
 член 8.6, и
 ii)
 член 8.12, доколкото мярката засяга третирането на физическите лица, намиращи се на територията на другата страна със стопанска цел,
 се включват в настоящия раздел и стават част от него, като се прилагат по отношение на мерките, засягащи третирането на физическите лица, намиращи се на територията на другата страна със стопанска цел, в категориите лица на бизнес посещение за целите на установяването, служители по вътрешнокорпоративни трансфери и инвеститори по определенията в член 8.21;
 б)
 задълженията по членове 8.15 и 8.16 при спазване на:
 i)
 член 8.14, и
 ii)
 член 8.18, доколкото мярката засяга третирането на физическите лица, намиращи се на територията на другата страна със стопанска цел,
 се включват в настоящия раздел и стават част от него, като се прилагат по отношение на мерките, засягащи третирането на физическите лица, намиращи се на територията на другата страна със стопанска цел, в категориите:
 i)
 доставчици на услуги по договор и независими специалисти по определенията в член 8.21 за всички сектори, посочени в приложение IV към приложение 8-Б, и
 ii)
 лица на краткосрочно посещение със стопанска цел, посочени в член 8.27, в съответствие с приложение III към приложение 8-Б; и
 в)
 задължението по член 8.17 при спазване на:
 i)
 член 8.14, и
 ii)
 член 8.18, доколкото мярката засяга третирането на физическите лица, намиращи се на територията на другата страна със стопанска цел,
 се включва в настоящия раздел и става част от него, като се прилага по отношение на мерките, засягащи третирането на физическите лица, намиращи се на територията на другата страна със стопанска цел, в категориите:
 i)
 доставчици на услуги по договор и независими специалисти по определенията в член 8.21, и
 ii)
 лица на краткосрочно посещение със стопанска цел, посочени в член 8.27.
 3. За по-голяма яснота се уточнява, че посочените в параграф 2 задължения не се прилагат за мерките относно предоставянето на право за влизане в някоя от страните на физически лица от тази страна или от трета държава.
 ЧЛЕН 8.25
 Лица на бизнес посещение за целите на установяването, служители по вътрешнокорпоративни трансфери и инвеститори
 1. Всяка от страните предоставя право за влизане и временен престой на лицата на бизнес посещение за целите на установяването, служителите по вътрешнокорпоративни трансфери и инвеститорите от другата страна в съответствие с приложение III към приложение 8-Б.
 2. Никоя от страните не може да приема или да запазва в сила ограничения по отношение на общия брой физически лица, на които се предоставя право за влизане в съответствие с параграф 1, в конкретен сектор или подсектор, под формата на количествени квоти или на изискване за тест за икономическа необходимост въз основа на териториално подразделение или въз основа на цялата си територия.
 ЧЛЕН 8.26
 Доставчици на услуги по договор и независими специалисти
 1. Всяка от страните предоставя право за влизане и временен престой на доставчиците на услуги по договор и независимите специалисти от другата страна в съответствие с приложение IV към приложение 8-Б.
 2. Освен ако в приложение IV към приложение 8-Б е посочено друго, никоя от


text:
страните не може да приема или да запазва в сила ограничения по отношение на общия брой на доставчиците на услуги по договор и на независимите специалисти от другата страна, на които е предоставено правото за влизане, под формата на количествени квоти или на изискване за тест за икономическа необходимост.
 ЧЛЕН 8.27
 Лица на краткосрочно посещение със стопанска цел
 1. Всяка от страните предоставя право за влизане и временен престой на лицата на краткосрочно посещение със стопанска цел от другата страна в съответствие с приложение III към приложение 8-Б при спазване на следните условия:
 а)
 лицата на краткосрочно посещение със стопанска цел не продават свои стоки, нито предоставят услуги на масовия потребител;
 б)
 самите лица на краткосрочно посещение със стопанска цел не получават възнаграждение от източник, намиращ се в страната на временния им престой; и
 в)
 лицата на краткосрочно посещение със стопанска цел не се занимават с предоставянето на услуга в рамките на договор, сключен между юридическо лице, което не е установено на територията на страната на временния им престой, и намиращ се там потребител, с изключение на предвиденото в приложение III към приложение 8-Б.
 2. Освен ако в приложение III към приложение 8-Б е посочено друго, всяка от страните предоставя право за влизане на лица на краткосрочно посещение със стопанска цел, без да изисква разрешително за работа, тест за икономическа необходимост или други процедури за предварително одобрение с подобна цел.
 ЧЛЕН 8.28
 Звена за контакт
 С влизането в сила на настоящото споразумение всяка от страните определя звено за контакт за целите на ефективното прилагане и изпълнение на настоящия раздел и съобщава на другата страна координатите за връзка, включително информация за съответните длъжностни лица. Страните незабавно се информират взаимно за всяка промяна в посочените координати за връзка.
 РАЗДЕЛ Д
 Регулаторна рамка
 ПОДРАЗДЕЛ 1
 Вътрешно регулиране
 ЧЛЕН 8.29
 Приложно поле и определения
 1. Настоящият подраздел се прилага за мерките на страните, свързани с изисквания и процедури по лицензиране, изисквания и процедури за квалификация и технически стандарти (46), които засягат:
 а)
 трансграничната търговия с услуги по определението в член 8.2, буква г);
 б)
 установяването по определението в член 8.2, буква и) или експлоатацията по определението в член 8.2, буква п); или
 в)
 предоставянето на услуга чрез присъствието на физическо лице от някоя от страните на територията на другата страна в съответствие с член 8.24.
 2. Настоящият подраздел не се прилага за изисквания и процедури по лицензиране, изисквания и процедури за квалификация и технически стандарти:
 а)
 по силата на мярка, която не е в съответствие с член 8.7 или 8.8 и е посочена в член 8.12, параграф 1, букви а)—в), или с член 8.15 или 8.16 и е посочена в член 8.18, параграф 1, букви а)—в); или
 б)
 по силата на мярка, посочена в член 8.12, параграф 2 или член 8.18, параграф 2.
 3. За целите на настоящия подраздел „компетентен орган“ означава орган на централната власт, регионален или местен орган на управление или неправителствен орган, упражняващ правомощия, възложени му от органи на централната власт или регионални или местни органи на управление, който е овластен


text:
да взема решение относно разрешаването на предоставянето на услуга, включително чрез установяване, или относно разрешаването на установяване на предприятие с цел извършване на стопанска дейност, различна от предоставянето на услуга.
 ЧЛЕН 8.30
 Условия за лицензиране и квалификация
 Мерките, свързани с изискванията и процедурите за лицензиране и за квалификация на всяка от страните, трябва да се основават на следните критерии:
 а)
 яснота;
 б)
 обективност;
 в)
 прозрачност;
 г)
 предварително публично оповестяване; и
 д)
 достъпност.
 ЧЛЕН 8.31
 Процедури за лицензиране и квалификация
 1. Процедурите за лицензиране и квалификация трябва да са ясни и предварително публично оповестени и да гарантират, че заявленията се разглеждат по обективен и безпристрастен начин.
 2. Процедурите за лицензиране и квалификация трябва да са възможно най-опростени и да не представляват сами по себе си ограничение за предоставянето на услуга или за извършването на която и да било друга стопанска дейност. Всяка евентуална такса за разрешение (47), която заявителят заплаща във връзка с прилагането на тези процедури, следва да бъде разумна и прозрачна и не може сама по себе си да ограничава предоставянето на услуга или извършването на която и да било друга стопанска дейност.
 3. Решенията на компетентния орган и процедурите, използвани от него в процеса на издаване на разрешение, трябва да са безпристрастни по отношение на всички заявители. Компетентният орган следва да вземе своето решение по независим начин и без да се отчита пред което и да е лице, което предоставя услугите или извършва стопанските дейности, за които се изисква разрешението.
 4. Ако съществува конкретен период за подаване на заявления, компетентният орган предоставя на заявителя разумен срок за подаване на заявление. Компетентният орган започва своевременно обработването на заявлението. Ако е възможно, компетентният орган следва да приема заявленията в електронен формат при същите условия за автентичност като за заявленията на хартиен носител.
 5. Компетентният орган завършва обработването на заявлението, включително вземането на окончателно решение, в разумен срок от подаването на пълно заявление. Всяка от страните се стреми към установяване на ориентировъчен срок за обработване на заявленията и когато този срок е установен, го оповестява публично.
 6. В разумен срок след получаването на заявление, което счита за непълно, компетентният орган уведомява за това заявителя, като посочва, доколкото е възможно, необходимата допълнителна информация за попълване на заявлението и му предоставя възможност за отстраняване на пропуските.
 7. Когато е възможно, компетентният орган следва да приема заверени копия вместо оригиналните документи.
 8. Ако компетентният орган отхвърли заявление на заявител, той информира за това заявителя, по принцип в писмена форма и своевременно. По искане на заявителя, органът го информира също така за основанията за отхвърляне на заявлението и за срока за обжалване на това решение.
 9. Компетентният орган предоставя разрешение веднага щом бъде установено чрез подходяща проверка, че заявителят отговаря на условията за получаване на такова разрешение.
 10. Компетентният орган гарантира, че след като бъде предоставено, разрешението поражда действие своевременно в съответствие с посочените в него ред и условия.
 ЧЛЕН 8.32
 Технически стандарти
 Всяка от страните насърчава своите компетентни органи, когато приемат технически стандарти, да приемат технически стандарти, разработени в рамките на открити и прозрачни


text:
процедури, и насърчава всеки орган, на който е възложено разработването на технически стандарти, да използва открити и прозрачни процедури.
 ПОДРАЗДЕЛ 2
 Разпоредби с общо приложение
 ЧЛЕН 8.33
 Администриране на мерките с общо приложение
 1. Всяка от страните гарантира, че всички мерки с общо приложение, засягащи търговията с услуги, се управляват административно по обоснован, обективен и безпристрастен начин.
 2. Параграф 1 не се прилага по отношение на:
 а)
 аспектите на дадена мярка, които не са в съответствие с член 8.7 или 8.8 и са посочени в член 8.12, параграф 1, букви а)—в), или не са в съответствие с член 8.15 или 8.16 и са посочени в член 8.18, параграф 1, букви а)—в); или
 б)
 мярка, посочена в член 8.12, параграф 2 или член 8.18, параграф 2.
 ЧЛЕН 8.34
 Процедури по преразглеждане на административни решения
 1. Всяка от страните поддържа общи, арбитражни или административни съдилища или процедури, които при поискване от засегнат предприемач или доставчик на услуги от другата страна осигуряват възможност за незабавно преразглеждане и когато има основания за това, за прилагане на подходящи правни средства за защита по отношение на административни решения, засягащи:
 а)
 трансграничната търговия с услуги по определението в член 8.2, буква г);
 б)
 установяването по определението в член 8.2, буква и) или експлоатацията по определението в член 8.2, буква п); или
 в)
 предоставянето на услуга чрез присъствието на физическо лице от някоя от страните на територията на другата страна в съответствие с член 8.24.
 2. Ако посочените в параграф 1 процедури не са независими от органа, на който е възложено въпросното административно решение, всяка от страните гарантира, че процедурите действително позволяват обективно и безпристрастно преразглеждане.
 ЧЛЕН 8.35
 Взаимно признаване
 1. Никоя от разпоредбите на настоящия раздел не може да възпрепятства която и да било от страните да изисква физическите лица да притежават необходимите квалификации или професионален опит, определени за територията, на която се предоставя услугата, за съответния сектор на дейност.
 2. Всяка от страните насърчава съответните професионални организации на своята територия да предоставят на Комитета съвместни препоръки относно взаимното признаване с цел пълно или частично изпълнение от страна на предприемачите и на доставчиците на услуги на прилаганите от тази страна критерии за разрешаване, лицензиране, експлоатация и сертифициране на предприемачите и на доставчиците на услуги, и по-специално в сектора на професионалните услуги.
 3. При получаване на съвместна препоръка по параграф 2 Комитетът разглежда тази препоръка в разумен срок, за да се увери, че е съвместима с настоящото споразумение, и въз основа на съдържащата се в нея информация оценява по-специално:
 а)
 степента на сходство на прилаганите от всяка от страните стандарти и критерии за посочените в параграф 2 разрешаване, лицензиране, експлоатация и сертифициране; и
 б)
 потенциалната икономическа стойност на евентуално споразумение за взаимно признаване за посочените в параграф 2 разрешаване, лицензиране, експлоатация и сертифициране.
 4. Когато тези изисквания са изпълнени, Комитетът определя необходимите стъпки за провеждането на преговори. След това страните започват чрез своите компетентни органи преговори по споразумение за взаимно признаване във връзка с посочените в параграф 2 разрешаване, лицензиране, експлоатация и сертифициране.
 5. Всяко евентуално споразумение за